b'\n_START_ARTICLE_\nPlenilsko zalo\xc5\xbeni\xc5\xa1tvo\n_START_PARAGRAPH_\nPlenilsko zalo\xc5\xbeni\xc5\xa1tvo je zalo\xc5\xbeni\xc5\xa1ka praksa nekaterih izdajateljev strokovne literature (predvsem znanstvenih revij), pri kateri zalo\xc5\xbenik zlorablja model \xc2\xbbavtor pla\xc4\x8da\xc2\xab, zna\xc4\x8dilen za prosti dostop (Open Access, OA). Delo sicer objavi, vendar je vtis, da gre za legitimno znanstveno objavo zgolj povr\xc5\xa1inski, saj zni\xc5\xbea standarde ali celo povsem zaobide proces znanstvene recenzije z namenom objaviti \xc4\x8dim ve\xc4\x8d del, da bi na ta na\xc4\x8din pove\xc4\x8dal zaslu\xc5\xbeek. Izraz se lahko nana\xc5\xa1a bodisi na plenilske zalo\xc5\xbenike, bodisi na same plenilske revije.\n_START_SECTION_\nPosledice\n_START_PARAGRAPH_\nRazli\xc4\x8dni komentatorji so izrazili prepri\xc4\x8danje, da pojav plenilskih zalo\xc5\xbenikov spodkopava integriteto znanstvenega komuniciranja ter bri\xc5\xa1e lo\xc4\x8dnico med znanostjo in neznanostjo. Neeti\xc4\x8dno ravnanje in objavljanje slabih \xc4\x8dlankov ni\xc5\xbea zaupanje javnosti v znanost kot celoto, saj laiki \xc5\xa1e te\xc5\xbeje lo\xc4\x8dijo legitimno revijo od plenilske kot raziskovalci. To je lahko usodno v situacijah, kakr\xc5\xa1na je uporaba znanstvenih \xc4\x8dlankov za dokazni material v sodnih procesih in pri vzpostavljanju klini\xc4\x8dnih smernic v medicini, kjer je lahko ogro\xc5\xbeeno zdravje ljudi. Odsotnost recenzije namre\xc4\x8d mo\xc4\x8dno olaj\xc5\xa1a ponarejanje podatkov in druge vrste manipulacij s strani avtorjev._NEWLINE_Plenilski zalo\xc5\xbeniki lahko \xc5\xa1kodijo tudi samim raziskovalcem. Tisti iz dr\xc5\xbeav v razvoju s skopim prora\xc4\x8dunom za raziskave, ki se posku\xc5\xa1ajo uveljaviti v globalni akademski sferi, \xc5\xa1e posebej te\xc5\xbeko poravnajo stro\xc5\xa1ek objave izsledkov svojih raziskav, povrh vsega pa je ta objava zaradi obskurnosti revije na koncu spregledana. Tudi v Sloveniji je bil odmeven primer raziskovalca, ki je objavil \xc4\x8dlanek v ugrabljeni reviji, misle\xc4\x8d, da gre za legitimno botani\xc4\x8dno revijo Wulfenia, ki jo izdaja Koro\xc5\xa1ki de\xc5\xbeelni muzej iz Avstrije. V sistemu COBISS je bila sprejeta odlo\xc4\x8ditev, da se la\xc5\xbeni reviji dodeli nov ISSN, tako da je \xc4\x8dlanek bistveno ni\xc5\xbeje vrednoten po kriterijih Javne agencije za raziskovalno dejavnost RS, kar lahko negativno vpliva na projektno financiranje.'